নথা আত্মহত্যা করতে চেয়েছিল। ভেবেছিল, সে আত্মহত্যা করলে তার পরিবার ঋণ শোধ করার বোঝা থেকে বেঁচে যাবে। আমির খান প্রযোজিত এবং অনুষা রিজভি পরিচালিত ‘পিপলি লাইভ’ ছবিতে শেষ পর্যন্ত নথা মরেনি। কিন্তু মহারাষ্ট্রের মরাঠওয়াড়ার শেষরাও শেজুলকে মরতেই হল। গ্রামের সকলকে জানিয়েই আত্মহত্যা করলেন তিনি।
মরাঠওয়াড়ার জালনা জেলার ছোট্ট এক গ্রামে দু’একর জমির মালিক ছিলেন ৪০ বছরের শেষরাও। গত বছর সেই জমিতে সয়াবিন চাষ করেছিলেন। কিন্তু খরা এবং চাষের উপযুক্ত পরিবেশের অভাবে ফলন মার খায়।
দিনকয়েক আগে গ্রামের সকলকে নিজের বাড়িতে আমন্ত্রণ জানিয়েছিলেন শেষরাও। জানিয়েছিলেন, সকলে যেন তাঁর শেষকৃত্যে যোগ দিতে আসেন। গ্রামের লোকেরা সে কথা বিশ্বাস করেননি। শেষরাওয়ের এক প্রতিবেশীর কথায়, ‘‘উনি আমাদের অনেককেই বলেছিলেন যে, আমাদের ছেড়ে চলে যাবেন। আমরা যেন তাঁর শেষকৃত্যে যাই। কিন্তু কেউই তাঁর কথায় ততটা গুরুত্ব দিইনি।’’ ঘটনাচক্রে, পরের দিন বাড়ির কাছের এক নিমগাছ থেকে শেষরাওয়ের গলায় ফাঁস লাগানো মৃতদেহ উদ্ধার করা হয়।
গ্রামবাসীরাই জানিয়েছেন, বিভিন্ন জায়গা থেকে অন্তত ৮০ হাজার টাকা ধার করেছিলেন শেষরাও। সেই ধার শোধ করতে পারছিলেন না তিনি। মেয়ের বিয়ে দেবেন কী করে, সেই চিন্তাও ছিল। সেই কারণেই শেষরাও আত্মহত্যা করেছেন।
শেষরাওয়ের আত্মহত্যার পরই মুখ্যমন্ত্রী দেবেন্দ্র ফড়ণবীসের সরকারকে আক্রমণ করে শরিক শিবসেনা। ওই দলের মুখপত্র ‘সামনা’য় আজ লেখা হয়েছে, ‘শেষরাওয়ের আত্মহত্যার খবর কি মুখ্যমন্ত্রীর কাছে পৌঁছেছে? এটাকে তাঁরা কী বলবেন? মেক ইন মহারাষ্ট্র’?
প্রসঙ্গত, আজ সকালেই ‘প্রধানমন্ত্রী শস্য বিমা যোজনা’র কথা জানিয়ে একটি টুইট করেছেন প্রধানমন্ত্রী নরেন্দ্র মোদী। যেখানে তিনি জানিয়েছেন, খরা বা অন্য কারণে চাষের ক্ষতি হলে কৃষকদের দেনার দায় থেকে বাঁচাতেই এই বিমা। এর আওতায় এলে ন্যূনতম কিস্তি দিলেই চলবে, বাকি দায়িত্ব সরকারের।
আরও পড়ুন—
হনি সিংহের গান শুনে দেদার দৌড় বুনো শুয়োরের